A Tanács 2289/2002/EK rendelete

(2002. december 19.)

az Indiából származó, 1 mm vagy annál nagyobb átmérőjű rozsdamentes acélhuzal behozatalára vonatkozó végleges dömpingellenes vámok kivetéséről szóló 1600/1999/EK rendelet szerinti "új exportőrre" vonatkozó felülvizsgálat megszüntetéséről, az említett ország egyik exportőrének behozatala tekintetében a vám ismételt kivetéséről, valamint e behozatalok bejegyzési kötelezettségének megszüntetéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [1] (a továbbiakban: alaprendelet), és különösen annak 11. cikkének (4) bekezdésére,

tekintettel a Bizottság javaslatára, amelyet a tanácsadó bizottsággal folytatott konzultációt követően nyújtott be,

mivel:

A. ELŐZETES ELJÁRÁS

(1) Az 1600/1999/EK rendelettel [2] a Tanács végleges dömpingellenes vámot vetett ki az Indiából származó, az ex72230019 KN-kód alá tartozó, 1 mm vagy annál nagyobb átmérőjű rozsdamentes acélhuzal (a továbbiakban: érintett termék) behozatalára. Az intézkedések az egyedi exportőrökre kivetett 0–55,6 %-os vám formájában történtek, ahol a maradványvám 55,6 %-os volt.

B. JELENLEGI ELJÁRÁS

1. Az új exportőrre vonatkozó felülvizsgálat kérése

(2) A végleges intézkedések bevezetését követően az egyik indiai termelő, a Garg Sales Co. PVT Ltd (a továbbiakban: kérelmező) kérelmet nyújtott be a Bizottságnak, hogy az alaprendelet 11. cikkének (4) bekezdése alapján kezdeményezze az 1600/1999/EK rendelet szerinti "új exportőrre" vonatkozó felülvizsgálatot. A kérelmező azt állította, hogy nem áll kapcsolatban az érintett termék többi indiai exportőrével. Továbbá azt állította, hogy nem exportálta az érintett terméket a vizsgálat eredeti időszaka alatt (1997. április 1. és 1998. március 31. között), viszont ezt az időszakot követően exportálta az érintett terméket a Közösségbe. A fent említettek alapján azt kérte, hogy rá vonatkozóan egyedi vámot határozzanak meg abban az esetben, ha megállapítanák a dömping tényét.

2. A felülvizsgálat kezdeményezése

(3) A Bizottság megvizsgálta a kérelmező által benyújtott bizonyítékot, és úgy ítélte meg, hogy ennek alapján indokolt az alaprendelet 11. cikke (4) bekezdésének rendelkezései szerinti felülvizsgálat kezdeményezése. A tanácsadó bizottsággal folytatott konzultációt követően – s miután az érintett közösségi iparágnak lehetőséget biztosítottak arra, hogy ismertetesse álláspontját – a Bizottság az 1325/2002/EK rendelettel [3] a kérelmezővel kapcsolatban kezdeményezte az 1600/1999/EK rendelet szerinti "új exportőrre" vonatkozó felülvizsgálatot, és vizsgálatot indított. Ezzel egyidejűleg hatályon kívül helyezték a kérelmezőre vonatkozó érvényes dömpingellenes vámot, a behozatalaira pedig az alaprendelet 11. cikkének (4) bekezdése és 14. cikkének (5) bekezdése alapján bejegyzési kötelezettséget írtak elő.

3. Az exportáló termelő együttműködésének hiánya

(4) A vizsgálathoz szükségesnek tartott információk megszerzése érdekében a Bizottság kérdőívet küldött a kérelmezőnek. A Bizottság azonban az e célból előírt határidőn belül nem kapott választ a kérdőívre. A kérelmező nem folyamodott a határidő meghosszabbításáért. A Bizottság tájékoztatta a kérelmezőt, hogy e körülmények között az egyedi vám megállapítására vonatkozó kérelem további vizsgálata nélkül meg kívánja szüntetni a felülvizsgálatot. A kérelmezőnek 10 napot biztosítottak arra, hogy ismertesse álláspontját. A kérelmező nem ismertette álláspontját a Bizottság közleményével kapcsolatban, amely szerint meg kívánja szüntetni a felülvizsgálatot.

(5) Ezért azt a következtetést kell levonni, hogy a Bizottság által küldött kérdőív megválaszolásának elmulasztásával a Garg Sales Co. PVT Ltd nem működött együtt a vizsgálatban. A felülvizsgálatot ezért meg kell szüntetni, az 1325/2002/EK bizottsági rendelet 2. cikkével hatályon kívül helyezett dömpingellenes vámot pedig 2002. július 24-től visszaható hatállyal ismételten ki kell vetni. Továbbá a behozatalra az említett rendelet 3. cikkében előírt bejegyzési kötelezettséget meg kell szüntetni,

ELFOGADTA EZT A RENDELETET:

1. cikk

Az Indiából származó, azex72230019 KN-kód alá tartozó, a Garg Sales Co. PVT Ltd által gyártott és közösségi exportra értékesített (A404 kiegészítő TARIC-kód) 1 mm vagy annál nagyobb átmérőjű, legalább 2,5 tömegszázalék nikkelt tartalmazó rozsdamentes acélhuzal behozatalával kapcsolatban – kivéve a legalább 28, de legfeljebb 31 tömegszázalék nikkelt, valamint a legalább 20, de legfeljebb 22 tömegszázalék krómot tartalmazó huzalokat – megszüntetik az 1600/1999/EK rendeletnek az 1325/2002/EK bizottsági rendelet 1. cikke alapján kezdeményezett felülvizsgálatát.

2. cikk

Az 1600/1999/EK rendelettel kivetett és az 1325/2002/EK bizottsági rendelet 2. cikkével hatályon kívül helyezett dömpingellenes vámot az e rendelet 1. cikkében említett behozatal tekintetében 2002. július 24-től kezdődő hatállyal ismételten kivetik.

3. cikk

A vámhatóságokat utasítják, hogy a 384/96/EK rendelet 14. cikkének (5) bekezdése alapján szüntessék meg az e rendelet 1. cikkében említett behozatalok bejegyzési kötelezettségét.

4. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 19-én.

a Tanács részéről

az elnök

L. Espersen

[1] HL L 56., 1996.3.6., 1. o., A legutóbb az 1972/2002/EK rendelettel (HL L 305., 2002.11.7., 1. o.) módosított rendelet.

[2] HL L 189., 1999.7.22., 19. o.

[3] HL L 194., 2002.7.23., 27. o.

--------------------------------------------------